ไฟแนนซ์ทูเดย์
ช่วงนี้ต้องยกนิ้วให้ ประสาร ไตรรัตน์วรกุล
1 ก.ย. 2554

ช่วงนี้ต้องยกนิ้วให้ ประสาร ไตรรัตน์วรกุล 
ผู้ว่าการธนาคารแห่งประเทศไทย (ธปท.) ที่แม้ว่าจะถูกรัฐบาลแทรกแซงการทำงานต่อเนื่อง ทั้งเรื่องนโยบายการเงิน ดอกเบี้ย กรอบเงินเฟ้อ การดูแลอัตราแลกเปลี่ยน ล่าสุดจะมีการล้วงเงินคลังหลวงไปตั้งกองทุนความมั่งคั่งแห่งชาติ โดยฝันว่าจะหารายได้จากการบริหารเงิน
 




แต่ผู้ว่าการประสาร ยังเยือกเย็นเหมือนภูเขาน้ำแข็ง ใช้ความนิ่ง นุ่มนวล สยบความเคลื่อนไหว ไม่ให้เรื่องบานปลายกลายเป็นปัญหาการเมืองจนไม่เป็นประโยชน์กับประเทศ
อย่างไรก็ตาม พนักงาน ธปท.หลายคนเริ่มแสดงความไม่พอใจที่การเมืองเข้าแทรกแซง ทั้งที่ไม่มีความจำเป็น สถานการณ์ไม่ได้มีปัญหา จึงวิจารณ์กันต่างๆ นานา ว่าเป็นการดิสเครดิต ธปท. เพื่อหวังเปลี่ยนแปลงบางอย่างในอนาคต
...บรรยากาศความขัดแย้งการทำงานของรัฐบาลกับ ธปท. จะเห็นมาตลอด แต่ต้องยอมรับว่ารัฐบาลอภิสิทธิ์ เวชชาชีวะ ที่มี กรณ์ จาติกวณิช เป็น รมว.คลัง การทำงานของรัฐบาลและ ธปท. เกิดมิติใหม่ให้อิสระการทำงานเต็มที่ ไม่แทรกแซงการทำงาน และสนับสนุนการทำงานซึ่งกันและกันอย่างไม่เคยมีมาก่อน
...นโยบายรัฐบาลที่หาเสียงไว้เกือบทุกนโยบายจำแลงร่างกลายพันธุ์ที่ว่าจะได้กันถ้วนหน้าก็ได้กันเป็นหย่อมเล็กหย่อมน้อย ชนิดขอไปที ว่าทำตามที่สัญญาไว้แล้วนะจ๊ะ ซึ่งต้องยอมรับว่าการผิดสัญญาในทางการเมืองก็ถือว่าอาจจะเป็นการหลอกลวงประชาชนประเภทหมูมาไก่ไม่ไป แต่หากคิดในแง่ส่วนรวมของประเทศ การทำได้น้อยก็ทำให้ประเทศชาติเสียหายน้อย ก็ทำให้โล่งไปได้เปลาะหนึ่งเหมียนกัลล